Jón Bjarki Bentsson er aðalhagfræðingur Íslandsbanka . Í grein á vef Íslandsbanka veltir Jón Bjarki Bentsson , aðalhagfræðingur bankans , fyrir sér hvort vaxtalækkun Seðlabankans sé að skila sér . Hann bendir á að langtíma markaðsvextir hafi hækkað talsvert frá nóvemberbyrjun þrátt fyrir óbreytta stýrivexti . Það dragi úr jákvæðum áhrifum stýrivaxtalækkunar á heimili og fyrirtæki í landinu . Þá segir hann jafnframt að stjórnvöld þurfi líklega fyrr en síðar að huga að frekari slökun fjármálalegs aðhalds . Í grein Jóns Bjarka segir jafnframt fram að markaðir hafi tekið vaxtaákvörðun Seðlabankans í gær og skilaboðum stjórnenda bankans í kjölfarið heldur fálega . „ Ávöxtunarkrafa ríkisbréfa hækkaði um 6 – 13 punkta ( hundraðshluta úr prósentu ) í kjölfar ákvörðunarinnar , hvort sem litið er til verðtryggðra eða óverðtryggðra vaxtaferla . Raunvextir á skuldabréfamarkaði hækkuðu því í raun um sem nemur u.þ.b. 0,1% eftir ákvörðunina . Frá vaxtaákvörðuninni í nóvemberbyrjun hafa raunvextir hækkað um 40 - 50 punkta hvort sem miðað er við ávöxtunarkröfu verðtryggðra ríkisbréfa eða reiknaða raunávöxtunarkröfu óverðtryggðra bréfa , “ segir í greininni . Jón Bjarki tekur undir orð Ásgeirs Jónssonar , seðlabankastjóra , sem sagði í kjölfar vaxtaákvörðunarinnar að það væri áhyggjuefni ef lækkun vaxta væri ekki að miðlast út í hagkerfið . „ Hann taldi þó að áhyggjuefnið um þessar mundir væru ekki fyrst og fremst verð á fjármagni heldur fremur framboð á fjármagni . Rétt er að taka undir áhyggjur seðlabankastjóra af framboði á fjármagni þótt við teljum ekki síður mikilvægt að horfa til þróunar markaðsvaxta og raunar helst þetta tvennt í hendur að verulegu leyti , “ segir m.a. í grein Jóns Bjarka . Bætist í hóp gagnrýnenda Íslandsbanki bætist því í hóp aðila sem hafa lýst yfir vonbrigðum með stýrivaxtaákvörðunina . Samtök atvinnulífsins og Samtök iðnaðarins lýstu í gær sömuleiðis yfir vonbrigðum sínum með ákvörðunina . SA sagðist m.a. telja ákvörðunina misráðna í ljósi hagtalna sem sýni dýpkandi lægð í efnahagslífinu , fækkun starfa og vaxandi atvinnuleysi .